ኢትዮጵያ ስደተኞችን በመንከባከብና በመደገፍ ረገድ ዓለም አቀፍ ግዴታዋን እየተወጣች ነው-ጠቅላይ ሚኒስትር ኃይለማሪያም ደሳለኝ
አዲስ አበባ፤ ሐምሌ 5/2005(ዋኢማ) – ኢትዮጵያ ስደተኞችን በመንከባከብና በመደገፍ ረገድ ዓለም አቀፍ ግዴታዋን እየተወጣች መሆኗን ጠቅላይ ሚኒስትር ኃይለማሪያም ደሳለኝ አስታወቁ። ጠቅላይ ሚኒስትር ኃይለማርያም የተባበሩት መንግሥታት የስደተኞች መርጃ ድርጅት ኮሚሽነር አንቶኒዮ ጉቴሬዝን ዛሬ በጽህፈት ቤታቸው ተቀብለው ባነጋሩበት ወቅት እንዳሉት ኢትዮጵያ ድንበሯን በመክፈት የጎረቤት አገራት ስድተኞችን በተለይም ከሱዳን፣ ከደቡብ ሱዳን፣ ከኤርትራና ከሶማሊያ የሚመጡ ስደተኞችን በማስተናገድና በመንከባከብ ረገድ ከፍተኛ ጥረት እያደረገች ነው። በጎረቤት አገሮች ውስጥ ችግሮች በተፈጠሩ ጊዜ ወደ ግዛቷ ለመግባት የሚፈልጉ ስደተኞች ላይ የድንበር ክልከላውን በማንሳት የህዝብ ለህዝብ ግንኙነቱን ለማጠናከር እየሰራች ነው። ጠቅላይ ሚኒስትሩ እንደተናገሩት ኢትዮጵያ ለረዥም ጊዜ የቆየውን ስደተኞችን የማስተናገድ ባህሏን በመጠቀም የአገሪቱን ፀጥታና ደህንነት በማያውክ መልኩ በየትኛውም የአገሪቱ ግዛት ውስጥ የመንቀሳቀስ መብታቸው እንዲጠበቅ አድርጋለች። ጠቅላይ ሚኒስትር ኃይለማርያም የተባበሩት መንግሥታት የስደተኞች መርጃ ድርጅት በኢትዮጵያ የሚገኙ ስደተኞችን ለመርዳት በሚያደርገው ማናቸውም እንቅስቃሴዎች የተሟላ ድጋፏን እንደማታቋርጥ ለኮሚሽነሩ አረጋግጠዉላቸዋል። ድርጅቱ በአሁኑ ወቅት በኢትዮጵያ የሚገኙ የሶማሊያ ስደተኞች የገንዘብ ድጋፍ የሚያገኙበትን ሁኔታ እንዲያመቻችም መጠየቃቸውን ውይይቱን የተከታተሉት በውጭ ጉዳይ ሚኒስቴር የዓለም አቀፍ ተቋማት ዳይሬክተር ጀነራል አምባሳደር ነጋሽ ክብረት ለጋዜጠኞች ገልጸዋል። የተባበሩት መንግሥታት የስደተኞች መርጃ ድርጅት ኮሚሽነር አንቶኒዮ ጉቴሬዝ ለጋዜጠኞች እንደተናገሩት የኢትዮጵያ መንግሥት በግዛቱ ለሚተጠለሉ የጎረቤት አገራት ስደተኞች የሚሰጠው ጥበቃና ከለላ ከፍተኛ አድናቆት የሚቸረው መሆኑን ነው። ይህ የኢትዮጵያ አድራጎት በክፍለ አህጉሩ የህዝብ ለህዝብ ግንኙነት በማጠናከር ወደፊት በአካባቢው ዘላቂ ሠላምና መረጋጋት እንዲሰፍን የላቀ አስተዋጽኦ እንደሚያደርግም ጠቁመዋል። ኮሚሽኑ በኢትዮጵያ የሚገኙ ስደተኞችን ለመርዳትና ለመደገፍ ከኢትዮጵያ መንግሥት ጋር የሚያደርገውን የትብብር ግንኙነት የበለጠ ለማጠናከር ቁርጠኛ መሆኑን ገልጸዋል። እንደ ኢዜአ ዘገባ ኢትዮጵያ በአሁኑ ወቅት ከ400 ሺህ በላይ ስደተኞችን በማስተናገድ ላይ ትገኛለች። ከዚህ ውስጥ ግማሽ ያህሉ የሶማሊያ ስደተኞች ሲሆኑ በቀመጠል ከፍተኛ ቁጥር ያላቸው ኤርትራውያን ናቸው።